Az 1848-as forradalom után felszámolták a feudális birtokrendszert és megalakultak a települési önkormányzatok. Adlwangot a környező községekhez osztották be, csak 1893-ban sikerült a lakosságnak elérnie, hogy saját községi önkormányzatuk legyen (leginkább Waldneukirchen területéből). Az 1938-as Anschluss során a népszavazáson egy kivételével valamennyi adlwangi a Német Birodalomhoz való csatlakozásra voksolt. A második világháború alatt 25 francia hadifoglyot küldtek a faluba, hogy segítsenek a mezőgazdasági munkálatoknál. A háború vége felé az iskolát átadták a menekülteknek. A községen áthaladt egy Fürstenfeldből Mauthausenbe tartó zsidó halálmenet, melynek 800 tagjából sokan itt haltak meg. Egy "Wehrwölfe" nevű, fiatalokból álló csoport erőszakkal megpróbálta átvenni a hatalmat a községben, egy bécsi diákot agyon is lőttek, aki felszólalt a háború ellen. Az amerikaiak 1945. május 5-én vonultak be Adlwangba.